
MINISERIE:

Vågale leger


Alison Roberts

har vært heldig nok til å bo i Sør-Frankrike i flere år, men har nå flyttet tilbake til hjemlandet New Zealand. Hun er også heldig nok å få skrive legeromaner for Mills & Boon. I et tidligere liv var hun barneskolelærer, men hun utdannet seg senere til paramedisiner. Hun elsker å reise og danse, drikke champagne og tilbringe tid med datteren og vennene sine. Alison har forfattet over hundre bøker!


Vågale leger

I den nye miniserien Vågale leger møter vi kjekke våghalser som ikke er redd for å utsette seg selv for risiko. De er karismatiske og dyktige og jobber i arbeidsmiljøer med høyt tempo der de ofte holder pasientenes liv i sine hender. Har de flaksen på sin side helt til siste slutt, eller vil risikoen innhente dem? Dette er første bok i miniserien.

 


Prolog

Tre menn sto skulder ved skulder i matchende smokinger foran i kirken.

Tre brødre, født for trettito år siden med få minutters mellomrom. Det hadde aldri vært noen tvil om at de skulle være sammen i et så betydningsfullt øyeblikk som da den første av dem, Michael, hadde bestemt seg for å bryte pakten om å forbli ungkarer så lenge som mulig.

Edward hadde dratt helt fra Australia og møtt James i London før de tok toget til Aberdeen. Det var ikke byen de hadde vokst opp i, men det var der storesøsteren deres, Ella, hadde etablert seg sammen med mannen hun elsket, og det hadde blitt noe som minnet om en hjemmebase for de tre brødrene som aldri hadde vært klare til å slå seg ned noe sted. Eller med noen.

Før nå.

Eddie og James sendte hverandre et kort, men talende blikk.

De var ikke helt komfortable med å være her. Mick var vilt forelsket, men beslutningen om å gifte seg føltes som en forhastet avgjørelse.

Hva hadde skjedd med pakten de hadde inngått etter at de hadde mistet begge foreldrene som tenåringer – om at livet var for kort, og at de måtte få mest mulig ut av det ved å fylle det med så mange spennende opplevelser og vakre kvinner som mulig? Det at den nydelige kvinnen som Mick hadde møtt i Brasil på ett av sine siste oppdrag for Leger uten grenser var gravid kunne umulig være grunn nok til å forplikte seg til et helt liv sammen?

Det var noe som ikke føltes helt riktig.

Og det virket som om brødrenes uro spredte seg i den lille forsamlingen. Flere av gjestene på brudens side av kirken snudde hodene mot vestibylen, og én av dem reiste seg for å gå ut med telefonen i hånden.

Organisten begynte å spille Beethovens Måneskinnssonate på nytt, og Micks kroppsspråk vitnet om en økende anspenthet.

«Bruder elsker å komme for sent», beroliget Eddie ham lavt. «Det gjør folk enda gladere når de endelig ser dem gå opp kirkegulvet.»

Noen kom inn sidedøren, men det var ikke bruden. Presten gikk bort til brødrene og smilte til Mick.

«Kan du bli med meg et øyeblikk, Michael?»

«Hva er det som er galt? Herregud … har det skjedd noe med Juliana?»

Prestens smil så stivt ut nå. «Bli med inn i sakristiet, så tar vi det på tomannshånd.»

Eddie og James sendte hverandre et nytt blikk. Tomannshånd var ikke et alternativ. Noe var i gjære, og de hadde ikke tenkt å forlate broren sin uten støtte. Ella og Logan var allerede på beina, klare til å følge etter presten og Mick.

Den unge brasilianske mannen som hadde forlatt kirken noen minutter tidligere, ventet i sakristiet.

«Jeg er Julianas bror, Lucas», sa han til dem. «Jeg beklager, men hun kan ikke være her likevel.»

«Går det bra med henne?» Mick hadde blitt veldig blek.

«Hun har det bra», svarte broren. «Hun er ikke syk på noen måte.»

«Så hvorfor er hun ikke her?»

Eddie og James rykket nærmere på hver sin side av Mick. Nær nok til at skuldrene deres berørte hverandre.

Det var presten som brøt den pinlige stillheten ved å kremte. «Det ser ut til at det er en annen person involvert som ankom fra Brasil i morges. Faren til barnet Juliana bærer på.»

«Jeg er faren.» Mick hørtes forvirret ut. «Hun fortalte meg det.»

Lucas ristet på hodet. «Nei. Hun var gravid før hun møtte deg. Han ville ikke vedkjenne seg barnet, men nå har han ombestemt seg. Og Juliana er fortsatt forelsket i ham. De er på vei til flyplassen for å reise tilbake til Brasil.»

Ella og Logan så på hverandre. Så så de på Mick.

«Bli her», sa Ella mykt. «Eddie og Jimmy blir hos deg til vi har ordnet opp i alt og sendt folk hjem.»

En time senere var kirken tom, og mottakelsen avlyst. To timer senere satt brødrene på et hotellrom, og den første flasken whisky de hadde bestilt, hadde nettopp blitt tømt.

«Jeg ringer romservice», erklærte Mick. «Vi trenger én til av de der.»

«La oss bestille middag», foreslo James. «Kanskje litt vin.»

«Champagne», mumlet Mick. Latteren hans inneholdt ikke det spor av humor. «La oss feire at jeg fortsatt er singel.»

«Hei, kompis …» Eddie la hånden på skulderen hans. «Jeg vet at det gjør vondt akkurat nå, men du kommer over dette. Hun var ikke den rette for deg.»

James ristet på hodet. «Jeg tror du slapp unna med skrekken der, kompis. Hun brukte deg bare for å gjøre kjæresten sjalu.»

«Første og siste gang jeg gifter meg.» Mick ristet på hodet. «Hva var det jeg tenkte på? Vi vet alle at livet er for kort, og at vi må leve hardt.» Han løftet det nesten tomme glasset mot brødrene. «Ta dette som en advarsel, og ikke prøv dere på det samme.» Han helte i seg resten av drinken og smilte til dem. «Hvorfor slå seg til ro når det finnes en hel verden å utforske? Og hvorfor kjøpe én bok når det finnes et helt bibliotek du kan lese?»

Eddie og James skålte med ham.

«Livet er kort.» Eddie nikket. «Noen ganger er det fantastisk, og noen ganger suger det.» Han la armene over brødrenes skuldre. «Men vi har i det minste hverandre. Vi kan feire de fantastiske tingene og være der for hverandre når det går dårlig.»

Stillheten som fulgte ordene hans, var på grensen til tårevåt, og Micks stemme var ikke stort mer enn et hvisk da han sa: «Det er alt vi trenger.»

Fire år senere …

«Jeg drar ikke tilbake.» Edward Grisham ristet langsomt på hodet for å understreke beslutningen. «Det kan jeg ikke.»

Mannen som sto ved siden av ham i sykehuskorridoren, stirret på ham. Forferdet.

«Men du kan ikke droppe å dra tilbake», sa han. «Du har vært her helt siden ulykken. Dag og natt. I ukevis.»

«Akkurat. Det er derfor jeg ikke kan dra tilbake.»

«Så hva skal jeg si til broren din når han våkner og du bare har dratt din vei?»

«Jeg forlater ikke Mick, din idiot.» Eddie kunne ikke fatte at han var blitt så misforstått. «Jeg snakker om å ikke dra tilbake til Australia.»

«Å …» James pustet lettet ut. «Unnskyld … jeg er litt groggy.» Han sendte Eddie et trøtt smil. «Jeg har bare sovet et par timer siden en vanvittig travel nattevakt på akuttmottaket i går kveld. La oss gå og ta en kaffe, så kan du fortelle meg alt.»

Ryggmargsskadesenteret i Glasgow hadde blitt altfor velkjent nå, men de hadde heldigvis oppdaget en liten, privat gårdsplass ikke langt fra kafeteriaen, og for en gangs skyld var været fint nok til at de kunne gå ut og få litt frisk luft. De bestilte kaffe i pappkrus og satte seg på en trebenk ved et lite vannspeil i hagen.

«Så …» James tok nok en takknemlig slurk av den sterkeste kaffen på menyen. «Skal du virkelig forlate drømmejobben din hos luftredningstjenesten i Australia?»

«Jepp. Det har jeg allerede gjort. Jeg har noen som pakker sakene mine nå.» Han kikket på klokken. «Eller hun skal gjøre det når hun våkner og får beskjeden min.»

«Hun …?» James hevet et øyenbryn. «Drar du fra en kjæreste i tillegg til jobben?»

«Nei … det forholdet var over for lenge siden. Kylie og jeg er bare venner nå.»

«Du holder pakten, hva?»

Ah … pakten. Den som innebar at de aldri skulle la et forhold bli så seriøst at det kom i veien for det de ønsket å gjøre i livet eller enda verre, etterlot dem sønderknust slik Mick hadde blitt etter å ha ventet ved alteret på en brud som aldri dukket opp.

Ikke at Grisham-brødrene behandlet kvinner på en respektløs måte. De gjorde det alltid klart at de ikke var ute etter noe seriøst. De sørget for at den utvalgte kvinnen hadde det så morsomt som mulig mens de nøt vennskapet med fordeler, og de klarte nesten alltid å bryte opp før noen ble såret og videre vennskap – uten fordeler – ble uaktuelt.

Men tanken på den pakten, og livsstilen som hadde fostret den, ble stadig mer usmakelig.

Eddie trakk på skuldrene. «Kanskje det …»

«Du høres ikke så sikker ut.»

Eddie gned seg over pannen med langfingeren. «Det har på en måte forandret alt, synes du ikke?»

«Hva? Micks ulykke?»

«Ja …»

«Det har virkelig forandret alt for Mick.» James’ stemme ble grumsete, og han kremtet. «Hva tror du oddsene er for at han vil kunne gå igjen?»

«Du er legen. Jeg er bare paramedisiner. Hva tror du?»

Stillheten talte sitt tydelige språk. Ingen av dem ønsket å diskutere det verst tenkelige utfallet. De hadde tatt denne reisen som en familie, ett skritt om gangen, helt siden de fikk den forferdelige nyheten om at Mick hadde vært utsatt for en alvorlig ulykke mens han hangglidet fra Ben Nevis i det skotske høylandet. Han hadde blitt fraktet med helikopter rett til spesialistsenteret i Glasgow for den første vurderingen og behandlingen, og familien hadde samlet seg rundt ham.

Det var seks uker siden nå.

«Han fortjener litt flaks», sa James stille. «Han har fått omtrent alle mulige komplikasjoner så langt, ikke sant?»

Eddie smilte bistert. «Og jeg som var så lettet over å høre at skaden var inkomplett slik at han ikke hadde mistet følelse eller funksjon i armer eller hender. At det var en mulighet for at han kunne komme til å gå igjen.»

«Det føles kanskje ikke slik, men det er fortsatt tidlig.» James tok en siste munnfull kaffe. «Det kan ta uker før han kommer seg helt etter ryggmargssjokket. Han er i det minste stabil nok til å kunne flyttes til rehabiliteringssenteret i Aberdeen nå. Ella og Logan vil slippe den lange kjøreturen, så de kan komme på besøk oftere. Mick forguder Ella.»

Eddie kunne høre en ny grad av bekymring i brorens stemme.

«Jeg er bekymret for hvor flat han har vært de siste par ukene», la James stille til. «Han spiser nesten ikke. Og jeg tror at all denne sovingen kan være en måte å unngå å snakke med oss på.»

«Det har jeg også tenkt», sa Eddie seg enig. «Det ville ikke være overraskende om en klinisk depresjon satte inn etter at den første kampen for å holde seg i live var overstått.»

«Han viser absolutt symptomer på depresjon.»

Eddie trakk pusten dypt inn. «Hvis noen kan hjelpe, så er det Ella.»

Ella var storesøsteren til trillingbrødrene. Hun hadde vært deres andre mor under oppveksten. Hun hadde giftet seg med sitt livs kjærlighet for noen år siden og bodde nå i Aberdeenshire.

«Og du vil også være i nærheten.» James ga Eddie et mykt slag i overarmen. «Det er fantastiske nyheter, kompis. Skal du bo hos Ella? Har du tenkt å se deg om etter jobb i Aberdeen?»

«Det trenger jeg ikke. Det virker som om universet ventet på at jeg skulle komme hjem igjen. Det var en ledig jobb hos luftambulansetjenesten Aberdeen Air Ambulance, eller trippel A, som de visstnok liker å kalle den.» Han smilte til James. «Jeg kan til og med overta utleieleiligheten til paramedisineren jeg skal erstatte.»

«Høres perfekt ut.»

«Ja …» Eddie reiste seg. «Håper det …»

James fulgte etter ham inn igjen med rynket panne. «Du høres fortsatt ikke helt sikker ut.»

Eddie trakk på skuldrene. «Som jeg sa … alt har forandret seg. Det er som om vi bare har lekt voksne fram til nå. Vi har reist hvor vi ville og tatt de jobbene vi syntes var mest spennende.» Han sendte broren et blikk som nesten føltes ille berørt. «Sørget for at vi forble single, slik at vi kunne ta for oss som en gjeng uansvarlige kjendiser?» Han sukket dyptfølt. «Vel … vi fikk oss en realitetsorientering i det øyeblikket Mick falt ned fra himmelen, gjorde vi ikke?»

De gikk tilbake til Micks rom i stillhet, men Eddie kunne ikke la være å tenke på at han hadde spilt en rolle i denne katastrofen. Han hadde gått med på pakten om at de skulle leve livet fullt ut. At de skulle unngå å bli fanget av et forhold eller familieansvar så lenge som mulig. At de skulle bli med på alle de eventyrene de kunne i alle deler av livet, både når de gjaldt karrierene, kjærlighetslivene og hobbyene sine.

Mick hadde tatt det til et litt mer ekstremt nivå, men hvem kunne klandre ham etter å ha blitt sviktet på den måten? Det var ikke som om han eller James hadde gjort noe for å overtale ham til å roe seg ned. De hadde lyttet til historiene hans om de farlige stedene han hadde jobbet i Leger uten grenser, og hvordan han med nød og neppe hadde sluppet unna med livet i behold mens han holdt på med ekstremsporter som dykking og hanggliding, og … og de hadde vært glade for at han hadde begynt å elske livet igjen.

Men så hadde alt rast sammen. Mest for Mick, selvfølgelig, men det påvirket alle søsknene i den sammensveisede familien.

Alt hadde forandret seg for dem alle, og Eddie visste at den bekymringsløse tilnærmingen deres til livet definitivt var over.

Livet var kort, men det betydde ikke at du ikke skulle bry deg om å holde deg i live eller ta hensyn til hvordan den grensesprengende adferden kunne påvirke dem som var mest glad i deg. Akkurat nå føltes det som om de ikke hadde prioritert riktig, og at det viktigste – familien – ikke hadde blitt vektlagt på den måten det fortjente.

Det føltes som om det var på tide å bli ordentlig voksen.

*

Jodie Sinclair hadde ankommet Aberdeens luftambulansebase enda tidligere enn vanlig denne morgenen, og det var ikke bare fordi den nye kaffemaskinen på personalrommet var så god.

Var det fordi hun følte seg litt nervøs?

Nei … Hun ristet på hodet av den latterlige tanken. Nervøsitet sto på listen over negative følelsesmessige reaksjoner som hun for lengst hadde lært seg å avfeie før de kunne påvirke henne – profesjonelt eller personlig.

Jodie tok seg tid til å se seg rundt i den enorme hangaren, for det var jo dette det handlet om, ikke sant? Rett foran henne sto ett av de elegante, svarte H145-helikoptrene som mannskapet hennes skulle bruke i dag. Med et enkelt tastetrykk kunne hangardøren heves, og helikopteret kunne flyttes ut, klart til å ta av på et øyeblikk. At destinasjonen fortsatt var ukjent og nødsituasjonen de ville bli sendt til fortsatt var et mysterium, var noe av det Jodie elsket aller mest ved denne jobben.

Bare det å komme på jobb var nok til å gjøre henne fokusert. Forventningen kunne kanskje være på grensen til opphissende for noen, men for Jodie var det rett og slett den mentale innstillingen hun trengte for å gjøre jobben sin best mulig. Hun trengte ikke at noen skulle fortelle henne at hun var på topp. Det ønsket hun faktisk ikke, for det var alltid rom for forbedring.

Med mindre noe holdt henne tilbake.

Som en ny medarbeider hun aldri hadde møtt før?

Én som hadde jobbet på den andre siden av kloden. En australier som kanskje var utdannet paramedisiner og kvalifisert til å jobbe med helikoptre, men som også kunne være en slags cowboy som så på protokoller som valgfrie retningslinjer. Hun hadde sett Crocodile Dundee-filmene med den avslappede helten med sin slepende aksent. Hvis den nye redningsmannen viste den minste antydning til å være en slik ensom ulv, ville han bli nødt til å omstille seg for å passe inn i mannskapet hennes.

Dion, leder av den daglige driften av basen, var i ferd med å lage seg en kopp kaffe da Jodie kom inn på personalrommet. Angus, en av pilotene, satt ved et langbord med en tallerken ristet brød og kaffe foran seg, mens Alex, redningsmann og andrepilot på teamet deres, satt ved vinduene som gikk fra gulv til tak.

«Spør ham, Jodie», sa Angus. «Han vil ikke fortelle meg det.»

«Spør ham om hva, Gus?»

«Hvorfor drikker han fortsatt pulverkaffe når han kan få skikkelig god kaffe fra den nye maskinen?»

«Jeg vet hva jeg liker», mumlet Dion. «Hvorfor må alt forandre seg hele tiden?»

«Jeg skjønner følelsen.» Jodie gliste. «Men hei … det er bare kaffe. Jeg må jobbe med en ny kollega i dag, og jeg har ikke engang møtt ham.»

«Du vil like ham. Dion åpnet kjøleskapet for å hente en kartong melk. «Han fløy gjennom orienteringen. Jeg ringte til og med sjefen for basen han jobbet på i Australia, og de er helt knust over å miste ham. De sa at vi kan prise oss lykkelige for at han bestemte seg for å komme hjem til Skottland.»

«Hjem? Jeg trodde han var australier.» Jodie satte en kapsel i kaffemaskinen.

«Han er like skotsk som resten av oss. Født og oppvokst i Dundee, tror jeg. Han har en søster som jobber som fødselslege her i Aberdeen. Et par brødre også, som begge er leger.»

Jodie så på kaffen som sildret ned i kruset. «Vi får se», sa hun. «Hvis jeg hadde visst at du skulle ansette noen mens jeg var på ferie, ville jeg ikke ha reist.»

Dions latterbrøl avfeide påstanden hennes. «Mener du at du ville ha gitt avkall på drømmeferien du planla i minst et år? Å paraglide fra Mont Blanc? Jeg tror ikke det …»

Jodie smilte til ham igjen. «Du har et poeng.»

Noe hun hadde lært for lenge siden da fremtiden hun hadde sett for seg hadde blitt revet fra henne, var at hvis du ville at livet skulle bety noe, så måtte du ha et mål å jobbe mot. Helst noe stort. Noe som det ville ta deg tid og krefter å nå. Og så måtte du ha et nytt mål på plass før det forrige var nådd. Ikke bare når det gjaldt feriedestinasjoner, men også karrieremessig.

Alex vendte seg bort fra utsikten og avbrøt tankerekken hennes idet maskinen var ferdig med å tilsette melkeskum til espressoen hennes.

«Hvordan var drømmeferien som ville ha vært mer som et mareritt for folk flest?» spurte han.

«Fantastisk.» Jodie skulle til å ta sin første slurk kaffe, men stanset da minnet om det første hoppet fikk hele kroppen hennes til å krible. Hun kunne føle, mer enn hun kunne høre, begeistringen i de neste ordene. «Du har ikke levd før du har prøvd å hoppe fra et fjell som Mont Blanc.» Jodie lot ordene forsvinne i et sukk av lykke. «Det er den beste følelsen noensinne …»

Hun snudde seg mens hun snakket og satte plutselig pusten i halsen, flau over å ha hørtes ut som en lidenskapelig reklame for paragliding foran noen som ikke kjente henne og sannsynligvis ikke var det minste interessert i ferieturen hun nettopp hadde vært på.

Som mannen som sto på den andre siden av rommet? Han stirret på henne som om hun hadde snakket om noe som ikke bare var over streken, men ekstremt støtende.

Han så bra ut, det var det ingen tvil om, men det var ikke det som gjorde førsteinntrykket hun fikk av ham til noe helt utenom det vanlige. Han hadde en helt unik tilstedeværelse. En ro som tydet på at han hadde full kontroll over både seg selv og det som skjedde rundt ham. For noen som selv foretrakk å ha full kontroll, var det faktisk litt urovekkende – som om en stor stein nettopp hadde truffet overflaten i den relativt rolige innsjøen som var Jodie Sinclairs liv.

Så hun stirret tilbake som om hun kunne avlede alt som potensielt var uvelkomment. Det lå kanskje et snev av trass i blikket hennes, og det kan ha bidratt til den pinlige stillheten som oppstod da gjenlyden av Jodies entusiastiske svar på spørsmålet om hvordan ferien hennes hadde vært svant hen. Det var Dion som til slutt brøt stillheten.

«Eddie … kom inn.» Han smilte til den nyankomne. «Kom og hils på resten av mannskapet ditt. Jodie, dette er Edward Grisham. Eddie, dette er Jodie, den andre paramedisineren vår.»

Den fremmede dekket avstanden mellom dem med lange, lette skritt. Det ville ha vært uhøflig å se bort fra ham på dette tidspunktet, men det faste blikket fra øyne som var like mørke som håret hans, så ut til å vurdere henne, og av en eller annen merkelig grunn kjente Jodie hjertet hoppe over et slag – som om det faktisk var litt viktig hva han tenkte om henne? Det var også urovekkende …

«Hyggelig å treffe deg, Jodie», sa han og rakte ut hånden. «Jeg ser frem til å jobbe sammen med deg.»

På så nært hold lyste øynene hans av intelligens, og smilet tydet på at han hadde lett for å få venner. Jodie hadde imidlertid lett for å ignorere overfladisk sjarm, og siden hun var fortsatt litt rystet over førsteinntrykket hun hadde fått av sin nye partner, tok det kanskje litt for lang tid før hun satte fra seg kaffekoppen og tok den utstrakte hånden.

«Hyggelig å treffe deg også, Edward.» Smilet hennes var et ektefølt velkomstsmil, men hun hadde ikke tenkt å gi ham den samme forsikringen om at hun gledet seg til å jobbe med ham. Det ville helt og holdent avhenge av hvor dyktig han var i jobben – på ordentlig, ikke ifølge en CV eller hva han mente om sine egne evner.

«Kall meg Eddie eller Ed.» Han smilte fortsatt til henne. «Det er bare tollbetjenter som kaller meg Edward nå for tiden.»

Jodie nikket bare. «Er det noe du vil gå gjennom før vi starter skiftet vårt? Er det noe utstyr du ikke er så godt kjent med, eller rutiner som er annerledes enn det du er vant til?»

Blikket hans var stødig. «Jeg tror det går bra, takk. Jeg trenger kanskje å bli minnet på hvor ting er i en dag eller to, men jeg lærer fort.»

Jodie holdt blikket hans, og det føltes som en utfordring. «Kaffemaskinen står der borte», sa hun og nikket mot benken. «Melken står i kjøleskapet. Du har god tid til å ta deg en kopp før brifingen vår begynner på møterommet kvart på sju, men jeg skal sjekke medisinene før vakten vår om fem minutter. Du vil kanskje bli med meg ut på lageret?»

Hun snudde seg bort og oppdaget at Dion betraktet henne med et hevet øyenbryn. Hadde hun vært uhøflig som ikke tilbød seg å lage kaffe til det nye teammedlemmet deres?

Kanskje. Men skyldfølelse var også en av følelsene hun hadde lært seg å kontrollere. Hun skulle mer enn gjerne lage en kopp kaffe til Edward Grisham en gang i fremtiden.

Han måtte bare gjøre seg fortjent til det først.

Hun var ikke høy. En sekstifem maks, med tanke på at toppen av hodet hennes så vidt nådde ham til skulderen. Og det var umulig å ikke legge merke til hvor … søt hun var.

Å, jøss. En av evnene Eddie hadde opparbeidet seg gjennom de siste tiårene, var å absorbere alle detaljer ved en kvinnes utseende i løpet av få sekunder etter at han hadde møtt henne. Han la merke til Jodies høyde og hvordan T-skjorten hennes formet seg etter kurvene hennes. Hvordan det korte, rødbrune håret kledde det runde ansiktet, og at hun hadde fregner som hun ikke hadde brydd seg om å skjule spredt utover hele nesen og toppen av kinnene.

Det fysiske utseendet hennes kom likevel raskt i andre rekke. Det var noe annet ved henne som han kunne føle som et slag i magen. Noe som nesten avtvang beundring.

Hadde Jodie Sinclair denne effekten på alle hun møtte?

Forklarte det den merkelige samtalen han hadde hatt med Dion etter den innledende orienteringen?

«Du skal jobbe med Jodie Sinclair», hadde han sagt. «En fremragende paramedisiner, omtrent på din alder.» Et øyenbryn hadde blitt hevet. «En kvinnelig partner vil vel ikke være noe problem for deg?»

Eddie hadde blunket overrasket. «Hvorfor i all verden skulle det være det?»

Dion hadde sett litt flau ut. «Det er bare et litt ømtålig tema her. Mannskapet på et annet team imploderte på grunn av et forhold mellom to av besetningsmedlemmene. En pasients pleie ble satt i fare da de gikk gjennom noen … personlige problemer.» Han hadde gitt Eddie et strengt blikk. «Det skal aldri skje igjen. Ikke på min vakt.»

Eddie hadde forsikret Dion om at han ikke hadde noe å bekymre seg for, og han hadde ment hvert ord. Dessuten var det viktigere ting å være oppmerksom på i løpet av dette første møtet enn Jodies fysiske attributter. Kanskje det var noe profesjonelt ved den nye partneren som han syntes var så tiltrekkende? Som intelligensen hun utstrålte og glimtet i øynene hennes som fortalte ham at hun likte å ha ansvaret. Og at han ble vurdert like raskt som han vurderte henne.

Greit nok.

Eddie hadde funnet en artikkel på nettet i går kveld der Jodies ferdigheter og prestasjoner på denne basen hadde blitt beskrevet i rosende ordelag. Hun var kanskje et par år yngre enn ham, men hun var helt klart over ham på rangstigen.

Han hadde ingen problemer med å respektere den autoriteten. Han var innstilt på å jobbe for å gjøre seg fortjent til respekten hennes i retur, og han ga mer enn gjerne avkall på en kopp kaffe for å bli med henne ut på lageret. Noe som var like greit, for han visste utmerket godt at det hadde vært en instruks snarere enn en invitasjon.

Det Eddie derimot hadde litt problemer med, var det han hadde overhørt henne si om å kaste seg utfor ett av Europas høyeste fjell. Eller rettere sagt, det var måten hun hadde snakket om det på; tonen som avfeide alle farene ved aktiviteten på grunn av gleden den ga henne.

Det var slik Mick hadde snakket om hver eneste nye ekstremsport han hadde kastet seg ut i de siste årene. Hun måtte ha sett de livsødeleggende konsekvensene, sett ødelagte kropper og folk som mistet livet selv når de ikke flørtet med fare for fornøyelsens skyld. Eddie måtte håpe at det bare var overmot som fikk henne til å høres så blasert ut. Eller at han var overfølsom akkurat nå på grunn av Mick.

Han måtte jobbe med denne kvinnen. I et yrke som var helt avhengig av å følge sikkerhetsprosedyrene til punkt og prikke. Eddie var altfor klar over hvor raskt forholdene under et oppdrag kunne endre seg. Med tanke på ansienniteten hennes kunne livet hans være avhengig av avgjørelsene Jodie tok, og det var ikke den beste starten å ha en varsellampe blinkende i bakhodet alt nå.

Han var forberedt på å stole på henne. Men tillit måtte man gjøre seg fortjent til.


9788284255781.jpg
HARLEQUIN

Stjalne netter

Nar gnisten tennes








